บ้านปูลดต้นทุนจ่อขายหุ้นกู้ยาว
บ้านปู เล็งออกหุ้นกู้ยาวคืนหนี้เงินกู้สั้น ส่วนซีพี ออลล์ คาด 3-5 ปี สยายปีกบุกลงทุนประเทศเพื่อนบ้าน TUF หวังรายได้เหรียญสหรัฐเพิ่มกว่า 30% ปีหน้า
7 ธ.ค. 2553

บ้านปู เล็งออกหุ้นกู้ยาวคืนหนี้เงินกู้สั้น ส่วนซีพี ออลล์ คาด 3-5 ปี สยายปีกบุกลงทุนประเทศเพื่อนบ้าน TUF หวังรายได้เหรียญสหรัฐเพิ่มกว่า 30% ปีหน้า 
นางสมฤดี ชัยมงคล ผู้ช่วยประธาน|เจ้าหน้าที่บริหารการเงิน บริษัท บ้านปู (BANPU) เปิดเผยว่า ต้นปีหน้าบริษัทคาดว่าจะออกหุ้นกู้อายุ 5-10 ปี เพื่อยืดหนี้เงินกู้ที่มีอยู่ทั้งหมด 9 หมื่นล้านบาท หลังขายเงินลงทุนบางส่วนออกไปแล้วเพื่อลดหนี้สินลง และให้เหลือเฉพาะธุรกิจถ่านหินและโรงไฟฟ้าที่เกี่ยวเนื่องกับธุรกิจถ่านหิน
นายเกรียงชัย บุญโพธิ์อภิชาติ ผู้ช่วยกรรมการผู้จัดการการเงิน บริษัท ซีพี ออลล์ (CPALL) กล่าวว่า บริษัทสนใจขยายธุรกิจร้านสะดวกซื้อเซเว่นอีเลฟเว่นไปยังต่างประเทศ โดยได้บรรจุไว้ในแผนการลงทุนระยะยาว 3-5 ปีแล้ว และได้มีการเจรจากับเจ้าของใบอนุญาต (ไลเซนส์) เพื่อจะเข้าไปให้บริการในกลุ่มประเทศอินโดจีน และมีวัฒนธรรมใกล้เคียงกับประเทศไทย เช่น เวียดนาม และบางจังหวัดของจีน เป็นต้น
“บริษัทมีศักยภาพ เพราะสร้างสาขามากเป็นอันดับ 3 ของโลก จำนวน 5,700 สาขา รองญี่ปุ่น 1.2 หมื่นสาขา และสหรัฐอเมริกา 8,000-9,000 สาขา” นายเกรียงชัย กล่าว
สำหรับในปีหน้าจะขยายสาขาใหม่เท่ากับในปีนี้ประมาณ 400-500 สาขา คาดว่าจะใช้เงินเปิดสาขา รวมถึงการปรับปรุงสาขาเดิมประมาณ 2,000 ล้านบาท 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) กล่าวว่า ในปีหน้าบริษัทได้ตั้งเป้าหมายรายได้รูปสกุลเงินเหรียญสหรัฐจะขยายตัวมากกว่า 30% ส่วนหนึ่งเป็นผลของการรับรู้รายได้จากบริษัท MW Brandings SAS โดยไม่ได้รับผลกระทบจากเงินบาทที่แข็งค่าขึ้น